
 8.7.2019
 BG
 Официален вестник на Европейския съюз
 L 182/1
 РЕГЛАМЕНТ ЗА ИЗПЪЛНЕНИЕ (ЕС) 2019/1162 НА КОМИСИЯТА
 от 1 юли 2019 година
 за изменение на приложения I и II към Регламент (ЕС) No 206/2010 по отношение на образците на ветеринарни сертификати BOV-X, OVI-X, OVI-Y и RUM и списъците на трети страни, територии или части от тях, от които е разрешено въвеждането в Съюза на някои копитни животни и на прясно месо
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, параграфи 1 и 4, член 9, параграф 2, буква б) и член 9, параграф 4, буква б) от нея,
 като взе предвид Директива 2004/68/ЕО на Съвета от 26 април 2004 г. относно определяне на ветеринарно-санитарните правила за внос и транзит в Общността на някои живи копитни животни, за изменение на Директиви 90/426/ЕИО и 92/65/ЕИО и за отмяна на Директива 72/462/ЕИО (2), и по-специално член 6, параграф 1, член 7, буква д) и член 13, параграф 1, буква д) от нея,
 като има предвид, че:
 (1)
 В Регламент (ЕС) No 206/2010 на Комисията (3) се установяват, inter alia, изискванията за ветеринарно сертифициране при въвеждане в Съюза на някои пратки от живи животни, включително пратки от копитни животни. В част 1 от приложение I към посочения регламент е установен списък на трети страни, територии или части от тях, от които такива пратки могат да бъдат внасяни в Съюза, както и специални условия за въвеждане на такива пратки от някои трети страни.
 (2)
 В част 2 от приложение I към Регламент (ЕС) No 206/2010 са установени образците на ветеринарни сертификати за домашни животни от рода на едрия рогат добитък (включително видовете Bubalus и Bison и техните кръстоски), предназначени за разплод и/или отглеждане след внос (BOV-X), за домашни животни от рода на овцете и на козите (Ovis aries и Capra hircus), предназначени за разплод и/или отглеждане след внос (OVI-X), за домашни животни от рода на овцете и на козите (Ovis aries и Capra hircus), предназначени за незабавно клане след вноса (OVI-Y), и за животни от разред Чифтокопитни (без животни от рода на едрия рогат добитък (включително видовете Bubalus и Bison и техните кръстоски), Ovis aries, Capra hircus, Свине и Пекари) и от семействата Носорози и Слонове (RUM). Посочените сертификати включват гаранции за епизоотичната хеморагична болест, която е вирусно заболяване по преживните животни, незаразно и предавано от някои видове насекоми от рода Culicoides.
 (3)
 Канада (CA-0) е посочена в списъка в част 1 от приложение I към Регламент (ЕС) No 206/2010 като територия, от която е разрешен вносът в Съюза на пратки с някои копитни животни в съответствие с образците на ветеринарни сертификати POR-X, BOV-X, OVI-X, OVI-Y и RUM.
 (4)
 Канада поиска да бъде призната за сезонно свободна от епизоотичната хеморагична болест. За тази цел през 2016 г. Канада